钦定古今图书集成/方舆汇编/职方典/第1262卷 > 《寓武陵诗》明·何景明
## 钦定古今图书集成/方舆汇编/职方典/第1262卷 > 《寓武陵诗》明·何景明

《武陵》一何长，辽远不可测。高林多悲风，惨淡日无色。
黄熊啼我前，白狐跳我侧。蛟螭蟠深渊，不见奔云黑。
沙蒸水亦毒，我仆饥且踣。辞家忽逾秋，适此万里国。
土风日以殊，川域邈无极。伏波有遗响，吟馀转凄恻。
何因托横吹，一写千载忆。

又

播溪冰水涣，西适蛮彝州。艰哉武陵山，古道何悠悠。
狭谷不容幰，水中无行舟。仰探虎豹窟，俯瞰蛟龙湫。
徘徊迟吾马，中心怀懔忧。修程尚延亘，我行何时休。

又

《驱马山上行》，“山高何巍巍。修坂接飞翼，百步仍九回。
俛视烟霭中，众山如层围。茫然望四海，万物亦已衰。
昔我别京国，朱华犹未希。岁节忽复易，何时当旋归。”

又

大壑百馀尺，流水浩汤汤，我行路中断。欲渡无桥梁，
谁为理舟楫。石乱不可航，改辙上危栈。登兹千仞冈，
临深古有戒。侧足以徬徨。

又

山深多树木，百里人民稀。时有四五家，茅茨隔山陂。
沙田不可耕，何以御岁饥。门前数亩园，只收蓬与藜。
平明出汲涧，薄暮始得炊。童稚那敢出，但畏逢虎罴。
草黄纳晚禾，桑绿催官丝。嗟尔远方人，辛苦谁具知。

又

山势行转促，连峰相贯输。窈然林莽中，乃复得坦途。
青壁结烟霭，缥缈凌虚无。层阿秀嘉禾，下覆青水渠。
夙志好幽僻，览兹耳目娱。公车虽少延，顾盼忽已逾。
安得古清琴，日坐山之隅。

又

谷转冈渐平，策驾循陂陁。遥望辰阳城，枕山带长河。
飞甍若鳞次，居人一何多。按节驻江馆，登眺崇山阿。
南衢闻夜弦，北里扬朝歌。谁云接彝域，文物殊中华。